次韵何興化德揚閔雨
作者：王十朋
朝代：宋

paragraphs: 熒惑照南紀，千里生塵埃。
守臣失其職，閔雨腸空摧。
奔走佞佛老，吁嗟禱風雷。
爍石勢愈熾，望霓心可哀。
民情有愁恨，天意那能回。
緬懷端明公，豈薄德與才。
乞雨問山神，胡爲亦遲徊。
鄰邦賢使君，道妙藏靈臺。
不待雨催詩，却以詩篇催。
佇聽瀉糟牀，遥期銜賀盃。
政理陰陽和，誠加金石開。
餘波必及我，飄灑桐城隈。
兩郡桐青青，年豐廩崔嵬。
普天望作霖，公盍歸乎來。